Кхъуейр къыхыдох
Къэбэрдей-Балъкъэрым и Iэтащхьэм фIагъ и лъэныкъуэкIэ и саугъэтыр къэхьыным теухуауэ илъэс къэс ирагъэкIуэкI зэпеуэм «Дыщэ щхьэмыж» агроконцерныр жыджэру хэтщ. Мыгъэрейр «Урысейм и хьэпшып нэхъыфIу 100» программэм и урысейпсо зэхьэзэхуэм и 16-нэ щIыналъэ Iыхьэщ.
Зэраубзыхуам тету, Къэбэрдей-Балъкъэрым и бизнес-инкубаторым и гъэлъэгъуапIэ пэшым бадзэуэгъуэм и 17-м щIыналъэ Iыхьэм хыхьа IуэхущIапIэхэм я IэдакъэщIэкIхэм я выставкэ зыубгъуа къыщызэрагъэпэщащ.
«Дыщэ щхьэмыж» агроконцерным и цIэкIэ абы хэтащ «Шэ щIэмыхум щелэжь «Налшык» комбинат» ООО-р икIи и гъэшхэкI зэмылIэужьыгъуэхэр щигъэлъэгъуащ. Хэхауэ хэIущIыIу ищIащ шэжыпсым хэлъу зэрахьэ «Кабардинка» кхъуей плъыжь гъэгъуар. Ар куэд щIауэ Кавказым къыщагъэсэбэп Iэмалым тету, шэ щIэмыхум къыхащIыкI, белоккIэ, кальцийкIэ, витаминхэмрэ аминокислотахэмкIэ къулейщ, къарурэ къэуатрэ зыщIэлъ ерыскъы гъуэзэджэщ. Гъэлъэгъуэныгъэм еплъахэм «Дыщэ щхьэмыж» агроконцерным и IэдакъэщIэкIхэм я ефIэкIыныгъэм дихьэхыу зыхагъэгъуэзащ. ЩIыналъэ комиссэм продукцэр зыхуэдэр лъэныкъуэ куэдкIэ зэщхьэщыхауэ къепщытэ. Абы кърикIуам ипкъ иткIэ, КъБР-м и Iэтащхьэм и саугъэтыр текIуахэм хуагъэфэщэнущ, «Урысейм и хьэпшып нэхъыфIу 100» программэм и Урысейпсо зэпеуэм и кIэух Iыхьэм ягъэкIуэнухэр къыхахынущ. Ар «Къабзагъэр, шынагъуэншагъэр, фIагъыр зэманым игъэунэхуа унэтIыныгъэщ» къыхуеджэныгъэм щIэту екIуэкIынущ.
ХЬЭВЭЯЩХЬЭ Заринэ.
